Зэхуэсым и етIуанэ Iыхьэр къызэIуах
Псыхуабэ щызэхэт «Мэшыкъуэ-2016» щIалэгъуалэ зэхыхьэм и етIуанэ Iыхьэр къызэIуахащ. ШыщхьэуIум и 13 — 19-хэм екIуэкIыну зэхуэсыр «ХъыбарегъащIэ IэнатIэ», «ЩIалэгъуалэ пэрыт», «Граждан жылагъуэ» унэтIыныгъэхэмкIэ лэжьэнущ.
Форумым и етIуанэ Iыхьэр къыщызэIуахым хэтащ Урысей Федерацэм и Президентым и полномочнэ лIыкIуэу КИФЩI-м щыIэм и къуэдзэ Ведерников Михаил, Ставрополь крайм и Правительствэм и унафэщIым и къуэдзэ Кувалдинэ Иринэ, чемпионхэу Березиковэ Юлие, Очигавэ Софье сымэ.
— Илъэс ебланэ хъуауэ Кавказ Ищхъэрэм и щIэблэ жыджэрхэр, зэфIэкI зиIэхэр Мэшыкъуэ зэхуешэс. А махуэхэм къриубыдэу зэIущIэ, Iуэху гъэщIэгъуэн куэдым фыхэтыну, хьэщIэ лъапIэхэм фахуэзэну, егъэджэныгъэ программэхэм фыщIэсыну IэмалыфI фиIэщ. Форумыр лъэужьыншэ мыхъуу къыфщхьэпэн куэд къыхэфхыну, ныбжьэгъущIэхэр зэвгъэгъуэтыну си гуапэщ, — захуигъэзащ ныбжьыщIэхэм Ведерников Михаил.
Форумыр къызэгъэпэщыным зи гуащIэ хэзылъхьа «Сбербанк России», «Ростелеком», «Курорты Северного Кавказа» IуэхущIапIэхэмрэ «Минеральные воды» аэропортымрэ я лIыкIуэхэри къыщыпсэлъащ абы.
Осетие Ипщэм къикIа хьэщIэхэр яхуеблэгъащ етIуанэ Iыхьэм. Ахэр форумым и егъэджэныгъэ Iыхьэм хэтынущ, грантым теухуауэ ящIэхэмкIэ щIалэгъуалэм ядэгуэшэнущ. Мэшыкъуэ щыIэ ныбжьыщIэхэр Осетие Ипщэм зыплъыхьакIуэ ягъэкIуэну я мурадщ.
— Ди республикэм къыбгъэдэкIыу зэхуэсым цIыхуитхущ къэдгъэкIуар. Мы гъэм гулъытэ зыхуэтщIар цIыху бжыгъэракъым, атIэ ныбжьыщIэхэм я лэжьыгъэм и фIагъырщ. Абыхэм гъэ кIуахэм Мэшыкъуэ жыджэру щыIахэри яхэтщ, — жиIащ Осетие Ипщэм и лIыкIуэхэм я тхьэмадэ Кулумбегов Александр.
Форумым и япэ Iыхьэм кърикIуахэр къызэщIикъуэжу, «Мэшыкъуэ-2016» щIалэгъуалэ зэхыхьэм и унафэщI Головин Георгий жиIащ адрей илъэсхэм елъытауэ, республикэхэм я лIыкIуэхэр зэрыхэт щIыкIэм мы гъэм процент 70-кIэ зэхъуэкIыныгъэ зэрыхалъхьар. Зэхыхьэм проект 500-м нэблагъэ щагъэлъэгъуащ, ныбжьыщIэхэм я Iыхьэ щанэм, грант щымыгугъми, егъэджэныгъэ программэм хэтыну IэмалыфI яIащ.
IэщIагъэлIхэм зэрыжаIэмкIэ, щIалэгъуалэм утыкум кърахьа проектхэм мыхьэнэшхуэ зиIэ Iуэхухэр къыщагъэлъагъуэ.
— «Мэшыкъуэр» федеральнэ форуму щымытми, «Таврида», «Территория смыслов» зэхыхьэхэм зыкIи ефэгъуэкIыркъым, — жиIащ форумым и унафэщIым.
«Мэшыкъуэ-2016» щIалэгъуалэ зэхыхьэм и пресс-IуэхущIапIэ.
